  Виталий Пронин Шаерысьтымы покчи классъёсты дышетӥсьёс выль потэм электрон учебникъёсын тодматскоАли мынэ удмурт кылъя но литературая электрон учебникъёсты лэсьтон.  Дась ини покчи классъёслы  «Ӟеч-а, бур-а, удмурт кыл!», «Удмурт кыл» но «Лыдӟон книга» электрон учебникъёс, соослы куд-ог школаосын апробация ортчытэмын. Шаерысьтымы покчи классъёсты дышетӥсьёс та учебникъёсын тодматскизы Дэри ёросысь Изгуртын.  Азьпала вамыш2015-тӥ арын шаерысьтымы школаостӥ Прокуратура эскеронэн ортчиз. Шараяз: удмурт кылъя учебникъёс ӧвӧл пыртэмын федеральной перечне, соосъя дышетскыны уг яра. Та дырысен ик Дышетон удысысь йӧскалык ужпумъёсты тодон-эскеронъя институтын ужасьёслэн йыр висёнзы ватсаськиз: федеральной перечне сюрон понна  учебникъёс борды одно ик кулэ электрон вариант. Вань меда удмурт программистъёс? Кызьы лэсьтоно со учебникъёсты?- Милемлы сётӥзы огъя куронъёс, мар луыны кулэ учебниклэн пушказ, соосъя ик валамы, кызьы радъяно ужез, - вера программист Виталий Пронин.Программистъёсын ӵош уен-нуналэн ужазы на учебникъёслэн авторъёссы - институтысь ужасьёс Надежда Боталова, Юлия Байтерякова но Людмила Бусыгина. Озьы вакчи дыр ӵоже 3 линия, 13 учебникъёс, методпособиос йылаз-пумаз вуттэмын вал. Али покчи классъёслы удмурт кылъя но литературая электрон учебникъёс 4 экспертиза пыр ортчизы ни (3-ез - Москваын), вань эскерисьёс соослы умой дунъет сётӥзы.Изгуртэ люкаськем пӧртэм ёросъёсысь дышетӥсьёс но шӧдӥзы, макем электрон учебникъёс котыр ласянь устоесь: татын вань писательёслэн биографиоссы, пыртэмын аудио-, видеозаписьёс, кыллюкамъёс но мукет тунсыко материалъёс. Ваньмыз та учебникез эшшо но узыргес каре. Дышетӥсьлы мултэс утчаськоно но уз луы ни. Али ик кут но дышеты. Дышетӥсьёс ӝутскем мылкыдзэс уг вато, юанзы одӥг гинэ: ку та учебникъёс вуозы школаосы?- Учебникъёсты федеральной перечне пыртон ласянь  вань кулэ материалъёс келямын Москвае. Электрон учебникъёсты эшшо интыяно на Интернет магазинэ. Ваньмыз умой луиз ке, оскиськом, выль дышетскон арын электрон учебникъёс школае вуозы ни, - вера Дышетон удысысь йӧскалык ужпумъёсты тодон-эскеронъя институтлэн директорезлэн воштӥсез Вера Пантелеева.Но таин уж уг йылпумъяськы. Али институтысь ӧнерчиос 5-тӥ-9-тӥ классъёслы удмурт кылъя но литературая «Ӟеч-а, бур-а, удмурт кыл!» программая электрон учебникъёсты дасяло. Туэ ар пумозь 15 учебникъёс быдэстэмын но куд-ог эскеронъёс пыр ортчемын луыны кулэ ни. Эн выже «Ӟеч-а, бур-а...»-е! - Гажано дышетӥсьёс, эн выже удмурт кылэз тодӥсьтэм яке ляб тодӥсь нылпиос понна лэсьтэм «Ӟеч-а, бур-а, удмурт кыл!» программая дышетонэ, турттэ кельтыны традиционной амалэз, - интыысьтыз ик султыса, тэльмыриз Можга педколледжысь удмуртовед Татьяна Иванова. - Милемлы Дышетонъя но наукая министерство дэмла бичаны 2 удмурт группа! Ми али огзэ но мырдэм люкаськом. Таяз дышетскон арын 3 студентмылы кошконо луиз - соос школаын «Ӟеч-а, бур-а, удмурт кыл!» программая дышетскемын, удмурт кылэз умой-умой уг тодо, дорамы дышетскыны секыт йӧтӥз.Тросаз школаосын, жаляса верано, удмурт кылъя но литературая урокъёсты факультатив амалэ выжто. Валэкто: пиналъёслы кулэ дасяськыны ЕГЭ-лы, озьыен, та часъёсты ЕГЭ предметъёслы сётоно. Яке мукетыз югдур. Алигес ми, газетчиос, потамы Дэбес ёросэ. Отын пичи школаос чилектэм кадь чаляк ворсасько, пиналъёс ветлыны кутско Дэбесэ я мукет бадӟым школаосы, валамон, таӵе классъёсы ӟуч но удмурт пиналъёс люкасько. Дэбес ёросысь школаос быръё капчи сюресэз: пиналъёсты «Ӟеч-а, бур-а, удмурт кыл!» программая дышетыны кутско. Нош вань луонлык пиналъёсты 2 группалы люкыны. Но малы йырез  юнме висьытод?! Кызьы верало ёросъёсысь дышетонъя управлениосын, котькуд школалэн вань аслаз уставез, соя луэ куд-ог предметъёс куспын часъёсты выжтыны, кружокъёс усьтылыны, региональной предметъёсты факультатив амалэн сётыны.- Ваньмыз потэ  кивал-тӥсь, дышетӥсь, асьме бордысь, - вера Дэри ёросысь Изгурт школалэн директорез Галина Мамонтова. - Али удмурт кылъя но литературая программаос, учебникъёс, методической пособиос вань, шудонъёс потэмын. 3-тӥ арзэ ни школаямы 3 пумо классъёс: огез удмурт кылын вераськись нылпиослы, мукетыз - анай кылзэс ляб тодӥсьёслы, нош 3-тӥяз воксё удмурт кылэз уг дышето. Таӵе луонлыкъёсты анай-атайёслы, пиналъёслы ми сётыны кулэ.Изгурт городлы матын ке но - ог 20 иськем - анай-атайёслэн юанзы уг кылды: сётоно яке ӧвӧл нылпизэс удмурт классэ. Сёто!- Ватонэз ӧвӧл, пиналэз нырысетӥ классэ ми, нырысь ик, дышетӥсь доры нуиськом. Соин ик удмурт классъёсты нуись дышетӥсь котыр ласянь усто но синмаськымон луыны кулэ, - веранзэ азьланьтэ Галина Витальевна. - Нош милям удмурт классъёсын дышетӥсьёсмы туж золэсь, гажамонэсь! Тани соос пӧлысь одӥгез,  Наталья Аркадьевна Четкарёва, ар но ӝыны пала мылысь-кыдысь ужаз электрон учебникъёсты урокъёсы пыӵатон бордын. Азьтэмъяськон?  Кузебай Герд вакытъёсысен шуиськом: удмурт кылэз школаосын дышетыны кулэ! Но кин ке киосмес керттылэ шат? Азьтэмъяськон гинэ, оло, ӟучомон сюрес вылэ поттэ?Кылсярысь, Кияса ёросысь Первомайской школаын дышетске 94 пинал, ваньзы соос ӟучесь. Озьы ке но 2 ар талэсь азьло татын усьтӥськиз удмурт кылэз дышетонъя факультатив, отчы ветлэ 15 нылпи.- Элькун видеоконференциын веразы, удмурт кылэз элькунын туж ӧжыт школаосын дышето шуыса, - вера Кияса ёросысь Первомайской школалэн директорез Александр Рябин. - Озьы ми малпамы школаямы факультатив усьтыны. Дышетӥсьёс куспын кенешимы, анай-атайёс но нылпиос пӧлын юалляськон ортчытӥмы. Ӝыныезлэсь тросэз удмурт кылэз дышетыны соглаш кариськизы.Адӟем карыны луэ алнашъёслэсь но.- Кылем арын «Удмурт Кенеш» огазеяськонлэн ки-чӧлтэмезъя Алнаш ёросын ортчиз удмурт кылъя ды-шетӥсьёслэн конференцизы, - вера «Удмурт Кенеш» огазеяськонлэн тӧроез Татьяна Ишматова. - Отын ӝутэмын вал тужгес висьытӥсь юанъёс. Соос пӧлын удмурт кылэз дышетон. Конференция бере та ужпум борды басьтӥськиз  Алнаш ёрослэн йырыз А. Семенов. Соку ик Алнаш школаын одӥг удмурт класс усьтӥзы. Туэ, тодмо луиз, усьтӥськоз ини 2 класс, отын пиналъёс удмурт кылэз предмет чотын дышетозы.Мари Векшина Туспуктэм басьтэмын  Дышетон удысысь йӧскалык ужпумъёсты тодон-эскеронъя институтлэн сайтысьтыз    